د بشري حقونو فعالانو د PTM د ملاتړو نیول غندلې 
په پاکستان کې د پښتون ژغورنې تحریک د مشرانو او غړیو برسیره د بشري حقونو فعالانو په اسلام اباد کې د دغه تح‏ریک د ملاتړو بندي کول غیر قانوني بللي او په سختو ټکو یې غندلې.
د پاکستان حکومت د هغې نه وروسته چې د پښتون تحریک د روان کال د جنورۍ په میاشتې کې د پښتنو د حقونو لپاره احتجاجونه پیل کړیدي، په بیلا بیلو سیمو کې د تحریک ملاتړي نیولي دي. د پاکستان حکومت په وروستیو کې د پښتنو د ژغورنې تحریک یا PTM په لسگونه تنه ملاتړې محصلین نیولې دي. منظور پښتین چې د PTM مشر دی، دغه شمیر ٣٧ ښیي. محسن داوړ امریکا غږ ته وویل چې په اسلام اباد کې د خپلو ملگرو په غیر قانوني توگه د نیول کیدو په ضد به احتجاجونه کوي. منظور پښتین په خپل فیسبک په اردو ژبه کې لیکلې چې د پاکستان د اساسي قوانینو په اساس په دغه ملک کې په یو چا د غدارۍ تور د پارلمان د منظورۍ نه وروسته لگول کیږي. هغه وویل چې د اسلام اباد پولیسو ٣٧ پښتانه محصلین پرته د قانوني اصولو د درناوې، په اډیاله بندیخانې کې بندیان کړیدي. د دغو محصلینو د نیول کیدو خلاف په ټولنیزو رسنیو ځینو پاکستاني لیکوالانو او د حقونو فعالینو هم احتجاج وکړ. د PTM فعالې غړې ثنا اعجاز په خپل فیس بک د دغو نیول شوو کسانو لسټ خپور کړ. د بشري حقونو وکیلان چې د عاصمه جهانگیر په دفتر کې کار کوي، په خپل ټویټر داسې ولیکل "د پوهنتون محصلین چې یوه اونۍ مخکې نیول شویدي، دې ژر تر ژره خوشي کړل شي. د دغو کسانو سره د مجرمانو پشان چلند کول د شرم وړ ده." د یادونې وړ ده چې د اسلام اباد پولیسو دغه محصلین یوه اونۍ مخکې لدې کبله ونیول چې هغوي په اسلام اباد کې د مظبوعاتو د دفتر مخې ته د احتجاج نیت لرلو او چې څنگه راغونډ شول، د منظور پښتین له قوله, "پولیسو ونیول او پرته د قانوني اړ اقداماتو یې بندیان کړل".